王書記以近詩三篇相示各摭其意以詩賡之 感遇
作者：司馬光
朝代：宋

paragraphs: 白鵠出江渚，刷羽何鮮新。
志陵青霞端，欲飲天漢津。
清飈未我與，陂澤聊逡巡。
偶爲虞羅獲，遠趣無由伸。
樊籠厭局促，野性那能馴。
庭除數驚顧，慘慘常畏人。
皓素不入俗，衆目誰爲珍。
稻粱不充腹，日與鷄鶩鄰。
舉頭畏太高，俛啄空愁辛。
蕭蕭斂六翮，憔悴傷精神。
男兒五十不如意，青衫華髮遊埃塵。
曏爲鹽官北如晉，今爲幕吏西適秦。
慨然遂欲抛手板，拂衣高蹈錦水濱。
長竿短艇入煙雨，放歌酣飲欹烏巾。
方今聖朝清似水，林空谷静無隱淪。
吾君夢卜偶未到，勿學君平與子真。